Oudonnie weer in Maart voor hof - Howe - Republikein
Monday, July 27th, 00:07:26
Denver Kisting – Tydens 'n bondige verskyning in die Rehoboth-landdroshof Maandag het 'n 69-jarige, wat daarvan beskuldig word dat hy sy agtjarige dogter verkrag het, gehoor hy moet weer op 10 Maart in dié hof verskyn.
Hy is verlede week op borgtog van N$5 000 vrygelaat.
Landdros Desmond Beukes het die saak tot aanstaande maand vir verdere polisieondersoek uitgestel. Die oudonderwyser se borgtog is tot dan verleng.
Me. Kandiwapa Nangombe, 'n ander landdros, het hom verlede Maandag op borgtog vrygelaat onderworpe aan voorwaardes.
Daarnaas moes hy ook al sy reisdokumente indien, het mnr. Christopher Stanley, sy regsverteenwoordiger, vroeër bevestig.
Omdat die man se vermeende slagoffer saam met sy vrou in hul huis in Blok B woon, moes hy ook 'n ander tuiste vind, het Stanley gesê.
Die geliefde oudonderwyser se inhegtenisneming verlede maand het die klein gemeenskap in die Hardapdorpie geskud.